
Хэт нэхъ лъэщыр?
Дунейм щынэхъыфIыр сыт хуэдэ къэралхэра? Апхуэдэ упщIэ иджыблагъэ иратащ къэрал 36-м щыпсэухэм ящыщу цIыху мин 16-м.
Къэралхэр къызэрапщытэ Iуэхугъуибгъум я нэхъыщхьэр цIыхухэр зы-хуей-зыхуэфIхэмкIэ къызэгъэпэщыным зэрехъулIэрщ, абыкIэ властым и пщэ къыдэхуэ къалэнхэр зэригъэзащIэрщ, хьэрычэт IэнатIэр зэрыт щытыкIэхэрщ. Лъэныкъуэ псомкIи зэпалъыта нэужь дунейм щынэхъ лъэрызехьэ дыдэ къэралитхур наIуэ къэхъуащ. Ахэр Германиерщ, Канадэрщ, Инджылызырщ, США-рщ, Швециерщ.
Зи дзэр нэхъ лъэщ дыдэу къалъытар США-рщ. Абы кIэлъокIуэ УФ-мрэ Китаймрэ. ЕплIанэ, етхуанэ увыпIэхэр абыкIэ Германиемрэ Инджылызымрэ иратащ.
Я экономикэм нэхъ псынщIэу зиужьу къалъытащ Индиер, Сингапурыр, Китайр. А лъэныкъуэмкIэ Урысейм 10-нэ увыпIэр къылъагъэсащ.
ЩытыкIэр зэщIоплъэ
Сирием и правительствэмрэ абы къыпэщIэт гупхэмрэ зэгурыгъэIуэжыным хуэгъэза зэпсэлъэныгъэхэр щрагъэкIуэкIыну зэIущIэу щIышылэм и 25-м траухуар нэхъ гъунэгъу къэхъуху террористхэм щытыкIэр нэхъри къызэщIагъаплъэ.
«А къэралым мамырыгъэр щызэфIэгъэувэжыным икъукIэ зэранышхуэ хуохъу къэрал зыбжанэм террористхэр IэщэкIэ, нэгъуэщI зыхуеинухэмкIэ къызэрызэрагъэпэщым, — жиIащ УФ-м и МИД-м и лIыкIуэ Захаровэ Марие. — Абыхэм къызэпауд ООН-м ШынагъуэншагъэмкIэ и Советым Сирием теухуауэ къищта унафэри».
Захаровэм къызэрыхигъэщамкIэ, Джабхат-ан-Нусрэ, Ахрар-аш-Шам гупхэм иджыблагъэ къаIэрыхьащ Тыркум къыхураша Iэщэхэр. Апхуэдэуи террористхэм гъэпщкIупIэ яхуэхъункIэ хъунущ тырку-сирие гъунапкъэм деж щаухуэ быдапIэхэр.
